Ulasan: Tindakan kerajaan PH-BN terus undang kemarahan rakyat

Berikutan pertuduhan rasuah, salah guna kuasa dan penggubahan wang haram terhadap Presiden BERSATU, Tan Sri Muhyiddin Yassin, suhu politik Malaysia semakin naik mencanak.

Kebetulan pertuduhan ini dilakukan beberapa minggu setelah satu kajian sebuah badan bebas menunjukkan bahawa rakyat Malaysia khasnya umat Melayu Islam majoriti masih sangsi dan tidak percaya pada Kerajaan Campuran pimpinan Perdana Menteri ke-10 Datuk Seri Anwar Ibrahim.

Ini bermakna dahlah dalam PRU Parlimen ke-15 baru-baru ini, parti-parti yang membentuk Kerajaan Campuran ini gagal menguasai sokongan pengundi Melayu, setelah lebih 100 hari memerintah peratusan sokongan orang-orang Melayu terhadap mereka masih di bawah 50 peratus.

Jika trend ini dibiarkan berlarutan pasti PH dan BN akan menghadapi kesukaran dalam Pilihan Raya Negeri ke-15 untuk enam buah negeri iaitu Kelantan, Terengganu, Kedah, Pulau Pinang, Selangor dan Negeri Sembilan.

Lantas apa sahaja usaha yang boleh dilakukan untuk mencalar dan mencemar imej PERIKATAN NASIONAL khasnya PAS dan BERSATU akan segera diambil demi menjamin nasib dan survival politik parti-parti yang membentuk Kerajaan Campuran ini.

Kerajaan Campuran ini terdiri dari parti-parti yang berbeza agenda dan keutamaan. Mereka mungkin terdesak terpaksa tidur berlandaskan bantal yang sama, namun realitinya mereka masing-masing punya mimpi yang berbeza-beza.

Dalam keadaan perbezaan yang ketara itu Kerajaan Campuran ini terbentuk, menghimpunkan segala yang mereka masing-masing sebelum ini label dan serang sebagai kaki sakau, penyamun, perompak, ekstrimis, rasis dan pelbagai lagi yang buruk-buruk.

Kerana itu Kerajaan Campuran ini dilihat lemah, dan seakan ketandusan arah-tuju untuk membawa rakyat dan negara ke arah kemakmuran dan kesejahteraan sebagaimana yang dijanjikan.

Rakyat sedang berhadapan dengan pelbagai jenis tekanan hidup akibat keadaan ekonomi semasa, malangnya Kerajaan Campuran Perdana Menteri ke-10 dilihat gagal mengemukakan perancangan dan penyelesaian yang tuntas serta meyakinkan sehingga makin melonjakkan pula kemarahan dan ketidakpuasan hati rakyat jelata.

Kos hidup rakyat semakin parah, harga barangan naik dan bekalannya menjadi semakin berkurangan. Rakyat mendesak agar dibenarkan pengeluaran simpanan KWSP secara tersasar, malang kerajaan tolak dan sebaliknya minta mereka yang terdesak agar membuat pinjaman dengan menyandarkan jumlah simpanan mereka dalam KWSP. Ini makin mengundang api kemarahan rakyat.

Sementara itu janji-janji sebelumnya termasuklah menurunkan harga minyak, menghapuskan hutang PTPTN, gaji minima dan lain-lain langsung tidak diberi perhatian malah dilupakan. Hari ini indek Bursa Malaysia corot menjunam, harga tukaran Dolar Amerika memuncak naik berbanding Ringgit Malaysia yang semakin kurang nilainya.

Segala suasana yang timpa-menimpa ini cukup tidak sihat buat masa depan PH dan BN. Hari ini pun ramai sudah menjangkakan jika beginilah keadaannya, PN bakal sapu bersih negeri-negeri Kedah, Kelantan dan Terengganu dan tidak mustahil boleh bangkitkan kejutan khasnya di Selangor dan Negeri Sembilan serta Pulau Pinang.

Lantaran itulah PN tidak boleh dibiarkan menguasai keadaan dan perkembangan politik. Sesuatu perlu dilakukan agar rakyat khasnya umat Melayu Islam boleh hilang keyakinan pada PN dan kembali menyokong PH dan BN.

Justeru tindakan menyeret pimpinan PN ke mahkamah adalah salah satu langkah yang pada perhitungan mereka dapat memusnahkan kredibiliti dan kekuatan PN. Biar tumpuan PN teralih, biar kemarahan rakyat pada mereka beralih pula ke PN. Selain itu DAP pula memain peranan menghasut rakyat agar benci dan menolak PAS.

PAS memenangi 43 kerusi Parlimen untuk PN, pencapaian PAS terbaik dalam sejarah 15 kali berpilihan raya. PAS membawa ke Parlimen bukan sahaja wakil-wakil ulamak yang berwibawa, malah tersenarai beberapa profesional yang kompeten termasuklah peguam, jurutera, bekas Menteri, bekas ahli-ahli Exco kerajaan negeri, doktor perubatan, lulusan ekonomi, pengurusan, perakaunan dan pentadbiran.

DAP melihat PAS sebagai satu ancaman dan ia sedar bahawa kecenderungan umat Melayu Islam pada PN adalah lantaran kekuatan dan keupayaan PAS. PAS berjaya melahirkan imej kepimpinan yang bersih, berintegriti dan peduli rakyat, kualiti yang sangat diinginkan oleh orang-orang Melayu dan rakyat Malaysia amnya.

Lalu usaha mengadu-domba dan menakut-nakutkan rakyat terhadap PAS perlu dilakukan demi melemahkan PN. Sebelum ini DAP berjaya mempengaruhi masyarakat bukan-Melayu untuk memusuhi dan menolak PAS dalam PRU Parlimen ke-15. Mereka menabur fitnah kononnya undi PN akan dapat negara Taliban ala Afghanistan, kononnya model negara yang PAS inginkan.

Malangnya ramai masyarakat bukan-Melayu terpengaruh, sedangkan realitinya PAS tidak pernah begitu, apa yang berlaku di negeri-negeri bawah PAS khasnya Kelantan, Terengganu, Kedah dan Perlis adalah contoh hidup, tetapi lantaran kuat dan bertalu-talu serangan DAP, ramai telah terpedaya.

Dalam PRN Negeri kali ini DAP juga dijangka akan dipersoalkan oleh para pengundi bukan-Melayu. Mereka mungkin berjaya menghitamkan imej PAS, tetapi tindak-tanduk mereka sendiri kini mula dipertikaikan.

Langkah menerima pimpinan Umno dan BN sebagai rakan kongsi Kerajaan Campuran dilihat sebagai telah memperdaya para pengundi bukan-Melayu yang setia pada mereka.

Dulu semasa berkempen Umno dituduh tempang, pincang, perompak dan kaki sakau, tiba-tiba selepas PRU kerana laparkan kuasa Umno dipeluk dan diterima serta diangkat pula menjadi Timbalan Perdana Menteri. Masyarakat bukan-Melayu telah tertipu.

Demikianlah langkah-langkah drastik yang sedang dan bakal diambil oleh PH dan BN untuk memastikan mereka tidak kecundang dalam PRN ke-15 untuk enam buah negeri ini.

Soalnya mudahkah rakyat Malaysia khasnya umat Melayu Islam yang cukup curiga dan sangsi dengan Kerajaan Campuran ini dipengaruhi dengan tindakan pendakwaan terpilih sebagaimana yang berlaku ke atas Muhyiddin dan rakan-rakan?

Rakyat boleh melihat dan menilai jangan sesekali cuba merendah-rendahkan kewarasan mereka.

Ini bukan kes sakau duit untuk belanja peribadi, untuk bayar cukai kenderaan milik sendiri, bil kad kredit peribadi, berjoli dan bersantai, beli barang berjenama dan barang kemas.

Ini kes derma dana pilihan raya, yang bukan masuk ke poket sendiri atau anak-isteri dan saudara-mara tetapi sesuatu yang sebenarnya berlaku dan melibatkan hampir semua parti termasuk PH dan BN.

Tidak mengapalah jika pada perkiraan mereka kezaliman seumpama ini boleh memberi keuntungan. Yang jelas Kerajaan Campuran PH-BN ini dilihat gagal dan tidak mampu membela nasib rakyat sebagaimana yang diuar-uarkan.

PRN ke-15 ini adalah peluang terbaik buat rakyat untuk menuntut perubahan. Jika Kerajaan Persekutuan sudah dibolot mereka, kerajaan-kerajaan negeri khasnya yang enam ini perlulah diserahkan pada PN agar berlaku semak dan imbang.

Para pengundi Melayu Islam dijangka cukup prihatin terutama dalam hal berkaitan nasib dan masa depan agama dan bangsa, lalu keluarlah beramai-ramai mengundi untuk perubahan, tolak yang zalim angkat yang mampu membela maruah dan harga diri kita.

Roslan Shahir Datuk Mohd Shahir,
Setiausaha Perhubungan PAS Selangor.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kalau Melayu angkuh, kaum lain tiada di Malaysia: NGO beritahu PMX

Gagasan Bangsa – pertubuhan yang menghimpunkan badan bukan parti politik Malaysia – menempelak peringatan Datuk Seri Anwar Ibrahim supaya orang melayu Islam tidak terlalu selesa dan angkuh sehingga meminggirkan kaum lain.

Jurucakapnya, Aminuddin Yahaya berkata pertubuhan itu menyifatkan kenyataan Anwar sangat mengejutkan dan tidak tidak menyangka sama sekali ia boleh terkeluar dari mulut seorang pemimpin Melayu, apatah lagi Perdana Menteri.

Mengatakan bahawa kenyataan seperti itu menghina bangsa Melayu, beliau berkata Anwar memberi gambaran yang tidak tepat terhadap sikap orang Melayu Islam.

“Kalaulah benar Melayu ini angkuh dan tidak melayan bangsa lain dengan baik, saya rasa sudah lama bangsa lain tidak wujud di negara ini.

“Beliau yang baru sahaja melawat negara Kemboja menggesa agar orang Melayu Islam mencontohi rakyat negara itu yang majoriti beragama Buddha begitu menghormati minoriti muslim di sana.

“Yang menyedihkan, beliau memberikan contoh kerajaan Kemboja mengadakan majlis iftar dan ada melantik menteri di kalangan bukan Islam.

“Apakah beliau lupa bahawa negara telah melantik pemimpin bangsa lain didalam Kabinet semenjak merdeka lagi? Malah, sampai jawatan-jawatan kementerian tertentu sudah jadi ‘kuota’ atau ‘tradisi’ buat wakil parti bukan Melayu dan Islam tertentu sejak berpuluhan tahun lamanya.

“Malah, di kawasan penduduk Melayu pun ramai bukan Islam menang sebagai wakil rakyat, dengan sokongan dan dukungan padu pemimpin-pemimpin politik Melayu… Dan walaupun individu tersebut sudah terbukti rasis dan anti-Melayu Islam,” katanya.

Anwar ketika berucap pada Perhimpunan Bulanan bersama Warga Kementerian Kewangan pada 4 April lalu, mengingatkan orang Melayu Islam sebagai kaum majoriti di negara ini tidak berasa begitu selesa dan angkuh sehingga meminggirkan kumpulan minoriti lain.

Menceritakan pengalamannya ketika berkunjung ke Kemboja baru-baru ini, Anwar berkata beliau melihat sendiri bagaimana umat Islam minoriti di negara berkenaan dilayan.

“Saya iftar anjuran Perdana Menteri Kemboja bersama 6,000 umat Islam di sana. Umat islam di Kemboja hanya 10 peratus dan apabila diberi penghormatan, beri ucapan dan ke masjid di sana, saya sebut bahawa langkah ini menunjukkan negara majoriti (beragama) Buddha memberi dan meraikan kumpulan minoriti umat Islam dengan iftar dan beberapa ruang lain termasuk (melantik) menteri, seorang Muslim.

“Itu sebagai pengajaran, kadang-kadang kita yang majoriti (ini) rasa terlalu selesa dan angkuh dengan menganggap tidak boleh meraikan kelompok (minoriti) lain dan ini bukan dianjurkan dalam pengajaran pedoman Nabi Muhammad SAW,” katanya.

Berkaitan iftar yang dianjurkan oleh kerajaan Kemboja, Aminuddin berkata bukankah memang kerajaan Malaysia sudah lama turut merayakan perayaan agama dan kaum selain Islam dan Melayu?

“Atau apakah tidak cukup sampaikan selepas ini kerajaan perlu mengadakannya di gereja, kuil dan tokong? Jadi di mana hujah yang memalitkan naratif ‘keangkuhan’ orang Melayu Islam? Apa motif sebenar PMX membuat kenyataan yang begitu menyinggungkan ini?

“Jika beginilah sikap dan pemikiran kerajaan terhadap orang Melayu, saya boleh katakan masa depan Melayu sangat gelap malah mungkin akan terhapus secara hakiki walaupun mereka masih wujud secara fizikal.

“Kita sudah terlalu, malah terlebih toleransi dah. Itu pun masih kena tohmah macam-macam. Aduhai, malangnya bangsaku,” katanya.

Sejak bila pula Melayu Islam angkuh? MP PN tanya Anwar


RM1 juta masuk akaun bank Shahrir Samad, isteri: Saksi

Seorang pengurus bank mengesahkan di Mahkamah Tinggi Kuala Lumpur, hari ini, bahawa terdapat kemasukan wang berjumlah RM1 juta ke akaun Public Islamic Bank atas nama Tan Sri Shahrir Abd Samad dan isterinya, Puan Sri Shahrizan Abdullah.

Pengurus Perkhidmatan Perbankan Public Islamic Bank Berhad Cawangan Bukit Damansara, Mohd Farid M Alnafiah, 40, berkata wang itu dimasukkan ke akaun pasangan itu bernombor 3810549101 menggunakan cek bernombor 000089, pada 28 November 2013.

Menurut laporan BH, saksi pendakwaan ke-20 itu berkata, baki akaun berjumlah RM82,324.96 tiga hari sebelum itu, berdasarkan penyata bank berkenaan bertarikh 4 Disember 2013.

“Transaksi pengeluaran wang akaun terbabit pula membabitkan RM200,000 dan nombor cek 503096 pada 2 Disember 2013.

“Saya sahkan pengeluaran wang itu kepada Shahrizan kerana nombor cek itu dan butiran pada cek sama dengan penyata bank berkenaan.

“Baki akhir bagi penyata ini adalah RM882,420.14,” katanya ketika membaca pernyataan bertulis di hadapan Hakim Datuk Muhammad Jamil Hussin.

Pendakwaan dikendalikan Timbalan Pendakwa Raya, Rasyidah Murni Azmi, Mohd ‘Afif Ali dan Natrah Fareha Rahmat, manakala Shahrir diwakili peguam, Datuk Syed Faisal Al-Edros Syed Abdullah Al-Edros serta Tan Sri Dzulkifli Ahmad.

Shahrir, 72, didakwa membabitkan diri dalam pengubahan wang haram dengan tidak melaporkan pendapatan sebenar dalam borang cukai pendapatan bertentangan dengan Seksyen 113(1)(a) Akta Cukai Pendapatan 1967.

Bekas Pengerusi FELDA dan bekas Ahli Parlimen Johor Bahru itu, tidak mengisytiharkan pendapatan diterima daripada bekas Perdana Menteri, Datuk Seri Najib Razak berjumlah RM1 juta, melalui sekeping cek yang kemudian dimasukkan ke dalam akaun bank miliknya.

Kesalahan didakwa dilakukan di Lembaga Hasil Dalam Negeri (LHDN) Cawangan Duta di Kompleks Pejabat Kerajaan, Jalan Tuanku Abdul Halim, di sini, pada 25 April 2014 dan didakwa mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001.

Mohd Farid ketika pemeriksaan balas oleh Syed Faisal Al-Edros pula berkata, beliau tidak mengetahui sama ada RM200,000 dikeluarkan Shahrizan adalah wang bayaran balik daripada Shahrir.

Syed Faisal Al-Edros: Encik Farid tidak tahu wang itu dipinjam kepada Shahrir untuk aktiviti politik di Johor Bahru dan kerja membaik pulih Projek Puri Langkasuka, Larkin?

Mohd Farid: Tidak tahu.

Selain itu, pengurus bank berkenaan mengesahkan Shahrir melakukan 20 transaksi bank berjumlah RM1,223,680, dari 4 Jun hingga 17 Oktober 2013.

Bagaimanapun, saksi itu sekali lagi menjawab ‘tidak tahu’, selepas peguam terbabit mencadangkan wang itu digunakan bagi aktiviti politik dan membaik pulih projek terbabit.

Dalam pemeriksaan balas oleh Dzulkifli pula, Mohd Farid mengesahkan tidak direkod keterangan oleh LHDN bagi membantu siasatan.

“Seingat saya, tiada rekod percakapan juga oleh Suruhanjaya Pencegahan Rasuah Malaysia (SPRM) terhadap saya, hanya kemuka dokumen,” katanya.

Perbicaraan kes ini bersambung esok.


Indonesia catat 57,049 kes baharu, tertinggi sejak awal pandemik

Republik Indonesia hari ini merekodkan jumlah jangkitan harian tertinggi sejak pandemik melanda negara itu apabila dalam tempoh 24 jam lalu, sebanyak 57,049 kes dilaporkan.

Lonjakan kes harian Covid-19 di negara itu dikatakan susulan penularan pantas varian Omicron.

Kes harian itu adalah rekod baharu, lebih tinggi daripada kemuncak jangkitan pada Julai tahun lalu apabila gelombang Delta melanda Indonesia. Pada 15 Julai 2021, Indonesia merekodkan lebih 56,000 kes baharu.

Sejak Mac 2020 hingga hingga hari ini, Indonesia mencatat kumulatif kes positif sebanyak 4,901,328, tertinggi dalam kalangan negara-negara ASEAN.

Kementerian Kesihatan Republik Indonesia (Kemkes) turut melaporkan seramai 134 pesakit Covid-19 meninggal dunia dalam tempoh itu, menjadikan kumulatif kematian sebanyak 145,455 kes.

Pihak berkuasa juga melaporkan seramai 26,747 pesakit telah sembuh hari ini menjadikan kumulatif pulih sebanyak 4,349,848 kes.

Kadar kemasukan ke hospital menunjukkan tanda-tanda peningkatan pantas di ibu kota Jakarta, sementara di kawasan lain masih perlahan, ketika pihak berkuasa menambah lebih banyak katil.

Terdahulu, Pusat Kawalan dan Pencegahan Penyakit (CDC) Amerika Syarikat (AS) mengeluarkan nasihat perjalanan ke Indonesia dengan menyenaraikannya pada Tahap 4: Jangan Melancong.

Peningkatan jangkitan Covid-19 yang disebabkan oleh varian terbaharu, Omicron, menjadikan Indonesia antara penyumbang terbesar jumlah kes jangkitan di rantau Asia Tenggara.

Data daripada Universiti Johns Hopkins petang semalam menunjukkan Indonesia melepasi Vietnam dan Filipina selepas beberapa hari sebelum itu juga melepasi Singapura, Malaysia dan Thailand. – Agensi


SOP Tarawih diumum tak lama lagi

Prosedur operasi standard (SOP) bagi semua kegiatan ibadah, termasuk solat Tarawih di masjid dan surau sepanjang Ramadan yang dijangka bermula 13 April ini, akan diperinci dan diumumkan dalam masa terdekat.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri (gambar) berkata, bagi Wilayah Persekutuan, SOP akan diselaraskan oleh Jabatan Agama Islam Wilayah Persekutuan (JAWI), manakala negeri lain ditentukan oleh majlis agama Islam negeri masing-masing.

“Ibadah bulan Ramadan hampir sama dengan solat-solat lain, kecuali, mungkin ada sedikit perubahan kecil yang akan dilihat dari semasa ke semasa,” katanya.

Sebelum ini, Majlis Keselamatan Negara (MKN) mengumumkan kebenaran mengadakan solat Tarawih di masjid sepanjang Ramadan yang akan bermula 13 April ini.


Bersatu umum calon sehari dua lagi

Pengagihan kerusi antara parti komponen dalam Perikatan Nasional (PN) bagi Pilihan Raya Umum ke-15 (PRU-15) telah selesai dan parti komponen, Bersatu, akan mengumumkan senarai calonnya dalam “sehari dua lagi”, kata Ketua Penerangan PN Datuk Seri Mohamed Azmin Ali.

Menurut Azmin, rundingan pembahagian kerusi sesama parti komponen dalam PN berjalan dengan baik dan harmoni tanpa sebarang insiden tidak diingini, malah berjaya mencapai kata sepakat tanpa sebarang kontroversi seperti parti lain.

“Pembahagian kerusi telah dibincangkan dengan baik dan masing-masing (parti komponen) juga gembira dengan pengagihan kerusi itu,” katanya dan menambah pengagihan kerusi itu dimuktamadkan dengan cukup harmoni.

PN dianggotai Bersatu, PAS, Gerakan, Parti Solidariti Tanah Airku (STAR) dan Parti Progresif Sabah (SAPP).

Azmin yang juga ahli Majlis Pimpinan Tertinggi Bersatu berkata Bersatu telah memuktamadkan calon PRU15 parti itu yang akan diumumkan dalam tempoh satu dua hari.

“Tumpuan kita untuk pilihan raya ini adalah mewujudkan gabungan kerajaan yang kuat, bersih serta dapat menjamin masa depan rakyat dan negara,’’ katanya yang juga merupakan Pengerusi PN Selangor.

Azmin berkata demikian kepada pemberita selepas menghadiri Bicara Transformasi Pendidikan Bersama-sama Komuniti di Dewan Ukay Perdana, Bukit Antarabangsa hari ini.

Suruhanjaya Pilihan Raya (SPR) menetapkan hari penamaan calon bagi PRU15 pada Sabtu ini (5 Nov), hari pengundian pula pada 19 Nov dan pengundian awal pada 15 Nov.


Zahid tak faham, dari formulalah datang penyelesaian

Pimpinan UMNO kelam-kabut mahu menutup kemaluan apabila idea paling hebat yang datang dari mereka hanyalah untuk menubuhkan Lembaga Unggas (Ayam) Negara bagi menangani krisis bekalan makanan yang menyebabkan harga barang naik melambung.

Setiap kali saya bersuara, satu-satunya jawapan yang datang dari pimpinan UMNO ialah kononnya saya hanya tahu membentangkan formula-formula. Mereka memberi contoh bagaimana kononnya formula-formula ini tidak dapat dilaksanakan semasa PH memerintah selama 22 bulan.

Inilah satu-satunya sudut jawapan yang dibawa oleh Presiden UMNO, Dato’ Seri Zahid Hamidi semalam dalam menjawab kritikan saya terhadap cadangan Lembaga Unggas (Ayam) Negara yang dibawa UMNO.

Alasan pimpinan UMNO ini ada beberapa kelompangan.

Apabila mereka cukup takut dengan “formula-formula” saya sehinggakan beberapa pimpinan mereka bersuara serentak setiap kali saya mengutarakan idea penyelesaian, itu maknanya mereka mengakui (dalam diam) bahawa mereka tandus idea untuk mentadbir negara.

Mereka bimbang sekiranya politik Malaysia berkisar mengenai idea (bukannya sentimen kaum, agama atau siapa yang berkuasa), mereka akan ditolak rakyat seperti yang berlaku dalam PRU14.

Hakikatnya, UMNO kalah dalam PRU14 atas dua sebab utama:

(i) Skandal rasuah terbesar dunia 1MDB yang melibatkan Presiden UMNO, Najib Razak, dan

(ii) Segala dasar UMNO yang menyusahkan rakyat seperti pemotongan subsidi, pengenalan cukai-cukai baru seperti GST, rasuah dan sebagainya, yang tidak dapat dipertahankan apabila berdepan dengan pelbagai lontaran idea dari kami ketika itu.

Sebab itu, pimpinan UMNO akan cuba memperlekehkan sebarang idea penyelesaian dari pihak lawan kerana mereka tahu mereka sebenarnya tidak ada idea. Lebih banyak mereka cuba memperlekehkan idea saya, lebih jelas ketakutan mereka.

Pimpinan UMNO juga lupa bahawa sedang mereka cuba memperlekehkan idea saya, rakyat sebenarnya tahu bahawa formula penetapan harga petrol dan diesel yang digunakan oleh tiga kerajaan berturut-turut (dari PH, PN dan sekarang Kerajaan Keluarga 69) diperjuangkan oleh saya sejak 2013 semasa Najib Razak gigih mahu menghapuskan subsidi.

Dalam mereka mengatakan formula saya tidak dapat dilaksanakan, formula itu juga yang dipakai oleh Perdana Menteri dari UMNO sendiri. Kalau ada satu formula penyelesaian yang berjaya melindungi rakyat dari harga petrol yang naik mendadak (seperti di zaman Najib), formula itu dibawa oleh saya. Manfaatnya, rakyat menikmati harga petrol dan diesel pada kadar yang stabil sejak Mei 2018 hingga sekarang.

Saya yakin rakyat menghargai pimpinan politik yang mengutarakan formula. Formula bermula dari idea dan formula yang dilaksanakan dengan baik akan menghasilkan penyelesaian. Tanpa idea dan formula, tidak akan ada penyelesaian.

Sebab itu, kenyataan Zahid Hamidi tidak sedikit pun dapat menjawab asas bantahan saya kepada penubuhan lebih banyak lembaga yang menambah birokrasi serta membazirkan wang rakyat.

Kenyataan itu juga bercanggah dengan kenyataan ahli MKT UMNO yang baru dilantik, Isham Jalil yang mengatakan bahawa kerajaan pimpinan UMNO sekarang sudah pun melaksanakan dasar stok penimbal dengan mengimport ayam sejak beberapa minggu lepas.

Presiden UMNO mengatakan idea saya (agar kerajaan membina stok penimbal) hanyalah formula yang tidak boleh dilaksanakan, tetapi orang kanannya yang baru dilantik menjadi ahli MKT (yang konon terpaling pandai di dalam UMNO) pula menyebut idea itu telah pun dipakai oleh UMNO.

Jadi yang mana satu: idea saya untuk membina stok penimbal tidak boleh dilaksanakan, atau UMNO lebih dahulu memikirkan idea stok penimbal ini (sebelum mengumumkan ingin menubuhkan Lembaga Ayam Negara)?

Formula untuk membina stok penimbal bagi bahan-bahan keperluan asas negara (petrol, diesel, minyak masak, beras, tepung dan sumber protein) adalah penyelesaian jangka panjang yang memberi keupayaan kepada kerajaan untuk mengimbangi gangguan bekalan yang menyebabkan harga naik mendadak.

Ia satu mekanisme yang berpeluang lebih berkesan berbanding dengan bergantung kepada pendekatan kawalan harga barang melalui harga siling semata-mata.

Sementara ada keperluan dalam industri dan kes tertentu untuk diperkenalkan harga siling (terutamanya untuk mengelakkan kegiatan pencatutan dan mengambil keuntungan yang berlebihan), kaedah harga siling semata-mata tidak berjaya menyelesaikan masalah dalam keadaan gangguan bekalan yang mendadak.

Melalui mekanisme stok penimbal, kerajaan berupaya meredakan gangguan bekalan dengan melepaskan stok penimbal untuk memenuhi permintaan, sementara usaha menyelesaikan gangguan bekalan dijalankan.

Ia sama seperti mempunyai set penjana elektrik (“generator set”) untuk membekalkan elektrik ketika berlaku gangguan elektrik sementara menunggu bekalan dipulihkan.

Saya akan terus mengutarakan formula-formula untuk dipertimbangkan rakyat setiap dua ke tiga hari untuk membawa kembali persaingan politik Malaysia kepada persaingan idea.

Saya nasihatkan Zahid Hamidi dan UMNO mencari jawapan lain untuk berdepan dengan saya kerana jawapan “UMNO ada penyelesaian bukan formula” ini telah ditolak rakyat dalam PRU14 yang lepas.

Rafizi Ramli
Timbalan Presiden PKR

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: 1,275 jangkitan baharu, satu kematian

Sebanyak 1,275 jangkitan baharu Covid-19 dilaporkan hari ini, menjadikan keseluruhan kes positif di Malaysia meningkat kepada 339,443, dengan Selangor kekal menjadi negeri tertinggi iaitu 478 kes.

Kementerian Kesihatan turut memaklumkan seorang pesakit meninggal dunia, menjadikan jumlah korban Covid-19 di negara ini mencecah 1,249 kes.


Penyandang kerusi tak dicalon semula, DAP berdepan kemelut dalaman?

Dua penyandang kerusi Parlimen DAP yang menang semasa Pilihan Raya Umum (PRU) lalu tetapi tidak dicalonkan semula meluahkan rasa tidak puas hati mereka terhadap keputusan pucuk pimpinan parti itu.

Bekas Ahli Parlimen Wong Tack dan Charles Santiago, masing-masing sebelum ini menang di Bentong dan Klang digugurkan daripada senarai calon yang diumumkan DAP untuk diletak pada PRU-15 yang berlangsung 19 November depan.

Wong seorang aktivis alam sekitar diletak sebagai calon DAP semasa PRU-14 lalu mempersoalkan keputusan yang dibuat DAP untuk mencalonkannya semula, malah Charles juga mempertikaikan keputusan parti untuk tidak mencalonkannya semula.

Masing-masing tidak mengetahui punca digugurkan pada PRU-15 kali ini, malah tiada sebab kukuh diberikan berhubung keputusan menggugurkan kedua-dua mereka oleh DAP.

Ironinya, kedua-dua ahli politik ini datang daripada latar belakang yang sama, mereka berdua aktif dalam pertubuhan bukan kerajaan (NGO) sebelum terjun ke dalam arena politik negara atas peluang diberikan oleh DAP.

Wong semasa PRU-14 lalu menang dengan majoriti tipis 2,032 undi sahaja dalam pertembungan tiga penjuru di Bentong, sementara Charles menang dengan majoriti besar 78,773 undi, juga dalam pertembungan tiga penjuru.

Paling tidak masuk akal adalah pengguguran Charles kerana majoriti diperolehnya adalah sangat besar, jadi keputusan tidak mencalonkannya menjadi persoalan dikalangan penyokong parti sendiri.

“Dia (Gobind Singh Deo, Pengerusi DAP Selangor) memberitahu saya belum ada keputusan lagi (mengenai pencalonan)) dan keadaan sedang berkembang.

“Jadi, saya bertanya kepadanya, di mana silap saya, dan dia tidak mempunyai jawapan untuk saya,” kata Charles dipetik Malaysiakini berhubung keputusan parti tidak mencalonkannya semula.

Sementara itu, Wong sudah membuat keputusan untuk tetap bertanding semula di Bentong pada PRU-15 dan menentang keputusan parti tidak mencalonkannya semula.

Langkah tersebut dijangka memberi kelebihan kepada Barisan Nasional (BN) yang difahamkan sudah hampir pasti mencalonkan bekas Presiden MCA, Datuk Seri Liow Tiong Lai di Bentong semula.

Dengan majoriti tipis yang dimenangi DAP sebelum ini, pertembungan banyak penjuru bakal menyebabkan mereka kehilangan undi sebelum ini yang akan menyokong Wong.

Keberangkalian untuk DAP tewas di Bentong terlalu tinggi jika Wong membuat pendirian untuk bertanding atas tiket bebas nanti.

Keputusan DAP yang menerima tentangan daripada bekas ahlinya selepas digugurkan daripada menjadi calon ini dijangka mencetuskan kemelut dalaman parti yang tidak mustahil akan memberi implikasi kepada keputusan PRU-15 nanti.


Palestin: Pribumi yang mahu dilenyapkan

1) Keputusan mahkamah Zionis yang mahu mengusir 12 keluarga Palestin dari penempatan tradisi Arab di Sheikh Jarrah, Baitulmaqdis merupakan baki dari keseluruhan 24 keluarga yang mahu diusir oleh puak Zionis sejak 1982. Alasan Zionis ialah, Arab ini bukan penduduk asal tanah tersebut, atau dalam erti kata lain warga Palestin dituduh bukan pribumi, benarkah begitu?

2) Pertikaian mengenai siapa tuan tanah dalam konflik Palestin-Israel adalah sesuatu yang klasik dan seringkali dijadikan hujah puak Zionis kononnya nenek moyang mereka sejak dari zaman Nabi Daud (King David) telah membentuk negara monarki Israel silam di kawasan yang dahulunya dikenali sebagai Kan’an (Canaan). Catatan dari Injil (Bible) menyebut tanah tersebut asalnya dihuni oleh sekelompok manusia gergasi yang digelar Filistin (Philistine).

3) Fanatik Zionis menuduh Palestin adalah istilah ciptaan Maharaja Rom, Hadrian yang menjajah kawasan tersebut setelah kejatuhan kerajaan Israel silam akibat dari perpecahan bangsa mereka selepas kemangkatan Nabi Sulaiman (King Solomon). Walhal fakta yang disembunyikan ialah Palestin (asalnya dieja Palaistine) pertama kali disebut oleh sejarawan Yunani (Greek) bernama Herodotus yang merujuk kawasan tersebut dalam catatannya hampir 500 tahun sebelum Nabi Isa (Jesus) lahir.

4) Perkaitan antara istilah Palestin dan Filistin turut diakui oleh banyak ensiklopedia Yahudi termasuklah oleh “Jewish Virtual Library” yang boleh diakses secara terbuka melalui internet. Namun pada tahun 2019, Perdana Menteri Israel Benjamin Netanyahu menafikan perkaitan Arab Palestin moden hari ini dengan kaum Filistin silam setelah keputusan ujian DNA menunjukkan kaum Filistin berasal dari Eropah manakala Arab Palestin pula dikatakan berasal dari Semenanjung Arab.

5) Sekali lagi masyarakat dunia dapat melihat penipuan serta putar-belit dari puak Zionis yang bermati-matian mahu menafikan sejarah Palestin di muka bumi ini. Keputusan ujian DNA (genetik) kaum Filistin tersebut tidak sesekali merupakan hujah untuk menafikan perkaitan kaum silam itu dengan Palestin. Bagaimana pula dengan ujian DNA terhadap Arab Palestin moden hari ini? Di sinilah konspirasi Zionis bakal “dibogelkan”.

6) Beberapa kajian DNA telah dijalankan untuk mencari perkaitan antara Arab Palestin, Yahudi, warga Kristian di Timur Tengah serta lain-lain etnik minoriti seperti Druze dan Kurdish. Antara hasil kajian terkenal ialah dari seorang saintis genetik warga Jerman bernama Almut Nebel. Kertas kajian beliau bertajuk “High-resolution Y chromosome haplotypes of Israeli and Palestinian Arabs reveal geographic substructure and substantial overlap with haplotypes of Jews” diterbitkan pada November 2000 oleh University College London adalah bukti nyata bahawa Arab Palestin adalah pribumi di kawasan itu.

7) Nebel menyimpulkan bahawa sebahagian atau mungkin majoriti Muslim Palestin adalah keturunan dari penduduk asal (tanah Palestin), terutama dari para penganut Kristian dan Yahudi yang telah memeluk Islam pada abad ke-7. Beberapa hasil kajian DNA yang lain juga menunjukkan bahawa Arab Palestin moden hari ini mempunyai pertalian genetik yang amat rapat dengan Yahudi berbanding sub-sub etnik Arab yang lain di Timur Tengah.

8) Dalam ilmu forensik dan perubatan, ujian DNA dianggap “piawai emas” yang tidak boleh disangkal kerana ketepatan. Pendek kata DNA tidak menipu, tetapi Zionis ya. Maka secara tidak langsung Arab Palestin yang majoritinya beragama Islam hari ini boleh dianggap sebagai salah satu dari 10 kabilah Bani Israel silam yang dikatakan hilang setelah perpecahan bangsa tersebut. Pengaruh budaya dan bahasa Arab yang dibawa bersama ajaran Islam sesungguhnya tidak menghilangkan jejak genetik sesuatu kaum tersebut.

9) Adalah tidak menghairankan kenapa Arab Palestin yang kita kenal hari ini cukup “degil”, lasak dan berani. Mereka bukan Arab tipikal biasa. Sepertimana nenek moyang mereka sejak zaman Nabi Musa (Moses), peperangan dan penindasan sudah menjadi darah daging mereka. Tidak seperti Yahudi Eropah (Askhenazi) yang kini membanjiri negara haram Israel, di mana keturunan mereka boleh dipertikaikan oleh fakta sejarah bangsa Khazar (etnik Eropah) yang memeluk agama Yahudi di zaman Pertengahan.

10) Sepertimana juga teori asal-usul etnik Pashtun (etnik majoriti di Afghanistan tetapi minoriti di Pakistan seperti Perdana Menterinya Imran Khan) yang dikatakan berasal dari 10 kabilah Bani Israel yang hilang turut diakui oleh pengkaji Yahudi Shalva Weil dari Hebrew University of Jerusalem. Dan Zionis tahu bahawa dalam ajaran asal agama Yahudi, salah satu syarat kembalinya kerajaan keturunan Nabi Daud di tanah Palestin ialah apabila 10 kabilah Bani Israel yang hilang itu kembali bersatu di Baitulmaqdis.

Dr. Muhammad Faiz Bin Na’aman
Timbalan Pengerusi
Sektor Penyelidikan, Penerbitan & Antarabangsa
Yayasan Dakwah Islamiah Malaysia (YADIM)
15 Mei 2021


Pekerja asing: Indonesia kata Malaysia tak patuh butiran MoU

Indonesia menyalahkan Malaysia kerana tidak menghormati memorandum persefahaman (MoU) kedua-dua negara berhubung pengambilan dan perlindungan pekerja negara itu, termasuk Pekhidmat Domestik Indonesia (PDI).

Sehubungan itu, Indonesia menyerahkan kepada Malaysia sama ada mahu membatalkan MoU ditandatangani April lalu atau meneruskannya.

Duta Besar Indonesia ke Malaysia, Hermono berkata MoU terbabit tidak dihormati, berikutan butiran dalam perjanjiannya tidak dipatuhi Malaysia.

“Perkaranya mudah sahaja, MoU yang ditandatangani wajar dihormati, lebih-lebih lagi membabitkan dua negara serumpun, malah segala maklumat dan butiran mengenai perjanjian dinyatakan dalam MoU berkenaan.

“Kalau tidak bersetuju dari awal sepatutnya tidak perlu diadakan MoU itu, tidak perlu ada majlis tandatangan, kerana ia seolah tidak menghormati Presiden Indonesia, Joko Widodo yang hadir menyaksikannya begitu juga Perdana Menteri Malaysia, yang perlu terbang hingga ke Jakarta pada akhirnya penjanjian dilanggari, ia hanya membuang masa.

“Kalau tidak bersetuju, terminate (batalkan) sahaja, boleh tulis surat untuk batalkan perjanjian itu, serah pada kedutaan dan kita akan sampaikan kepada pemerintah… itu tidak menjadi masalah,” katanya menurut BH hari ini.

Beliau berkata demikian bagi mengulas keputusan Indonesia mengenakan pembekuan sementara ke atas semua pekerja negara itu memasuki Malaysia sejak semalam berikutan Jabatan Imigresen terus menggunakan System Maid Online (SMO) biarpun kedua-dua negara bersetuju menggunakan satu saluran iaitu One Channel System (OCS) menerusi MoU.

Mengulas lanjut, Hermono berkata, menerusi MoU dimeterai juga sudah dinyatakan secara terperinci penggunaan sistem tunggal terbabit dengan objektif utama bertujuan melindungi pekerja dari sebarang penganiayaan termasuk tidak dibayar gaji.

“Sistem SMO yang terus digunakan yang mana membenarkan pekerja Indonesia memasuki negara ini menggunakan visa pelancong sebelum memohon permit kerja adalah satu amalan yang ingin dihentikan oleh Jakarta kerana terdedah kepada risiko kerja secara paksaan.

“Jadi kerajaan Indonesia memutuskan pembekuan itu selepas sesi perundingan maya antara saya bersama pegawai kementerian luar dan kementerian tenaga kerja Indonesia kelmarin, semua negara pastinya mahu memastikan rakyat mereka yang bekerja di negara lain terjaga keberadaan dan kebajikan mereka,” katanya.

Beliau berkata, sistem tunggal OCS seperti dipersetujui itu siap untuk dilaksanakan pihak Indonesia untuk diintegrasikan dengan sistem di Malaysia.

“Mungkin ada perkara yang belum dapat diselesaikan atau dipersetujui antara Kementerian Sumber Manusia dan Kementerian Dalam Negeri hinggakan sistem SMO masih terus digunakan.

“Bagi pihak Indonesia, kami berpegang kepada MoU itu, patuh perjanjian, kami sedia hantar pekerja ke negara ini,” katanya.

April lalu, Perdana Menteri, Datuk Seri Ismail Sabri Yaakob menyaksikan majlis menandatangani MoU antara Kerajaan Malaysia dan Republik Indonesia berhubung pengambilan PDI.

MOU PDI itu mengandungi empat elemen utama antaranya menggunakan hanya satu saluran tunggal kemasukan PDI atau OCS, menggunakan konsep One Maid One House dan kos ditetapkan pada kadar maksimum RM15,000.

Selain itu, gaji permulaan PDI ditetapkan RM1,500 bersamaan dengan kadar gaji minimum semasa negara.


17 rebut Naib Presiden PKR, Anwar calon tunggal Presiden

Pencalonan bagi jawatan Naib Presiden Parti Keadilan Rakyat (PKR) menyaksikan 17 calon menawarkan diri bertanding pada pemilihan bagi penggal 2022/2025, setakat 7 malam ini.

Naib Presiden yang memperuntukkan empat tempat, ditandingi Menteri Besar Selangor yang juga Pengerusi Majlis Pimpinan PKR negeri Datuk Seri Amirudin Shari, dan Menteri Besar Negeri Sembilan yang juga Pengerusi Majlis Pimpinan PKR negeri Datuk Seri Aminuddin Harun, lapor Bernama.

Turut menawarkan diri bagi merebut jawatan berkenaan adalah penyandang Chang Lih Kang, Pengarah Komunikasi PKR yang juga Ahli Parlimen Lembah Pantai Ahmad Fahmi Mohamed Fadzil, Ketua Wanita PKR yang juga Ahli Parlimen Kuantan Fuziah Salleh, Ketua Setiausaha Pengelola PKR yang juga Ahli Parlimen Setiawangsa Nik Nazmi Nik Ahmad, dan bekas Pengerusi PKR Perak Farhash Wafa Salvador Rizal Mubarak.

Turut bertanding adalah bekas Timbalan Pengerusi PKR Perak M.A Tinagaran, Ahli Parlimen Kapar Datuk Abdullah Sani Abdul Hamid, Ahli Parlimen Alor Setar Chan Ming Kai, bekas Ahli Parlimen Kapar G Manivannan dan ADUN Sentosa Dr G Gunaraj.

Lima lagi calon turut menghantar borang pencalonan naib presiden adalah Pengerusi PKR Terengganu Azan Ismail, bekas Naib Presiden Mustaffa Kamil Ayub, bekas Naib Ketua Angkatan Muda Keadilan (AMK) S. Thiban, ADUN Chuah Datuk Michael Yek Diew Ching, serta ADUN Bukit Selambau Dr R. Summugam.

Bagaimanapun, penyandang Tian Chua pada 27 Mac lepas, mengumumkan tidak mempertahankan jawatan itu, Rafizi Ramli pula menawarkan diri bertanding jawatan Timbalan Presiden, manakala Nurul Izzah Anwar pula telah meletak jawatan pada 2018.

Pengerusi Jawatankuasa Pemilihan Parti (JPP) Dr Zaliha Mustafa ketika ditemui pemberita di sini hari ini, bagaimanapun berkata jumlah calon berkenaan belum muktamad, memandangkan proses pencalonan bagi pimpinan utama Majlis Pimpinan Pusat (MPP) hanya akan ditutup pada 11.59 malam ini, sejak ia dibuka pada 9 pagi tadi.

Bagi jawatan Presiden dan Timbalan Presiden, Zaliha berkata setakat ini hanya Datuk Seri Anwar Ibrahim yang menawarkan diri bertanding untuk jawatan nombor satu parti, manakala jawatan nombor dua parti menyaksikan dua calon menawarkan diri iaitu Rafizi dan Setiausaha Agung PKR Datuk Seri Saifuddin Nasution Ismail.

Sementara itu, bagi jawatan Ketua Wanita PKR dan Ketua AMK Zaliha berkata masing-masing dua pencalonan telah diterima pihaknya.

Bagi Ketua Wanita, ia ditandingi Ahli Dewan Negara Fadhlina Sidek dan Ketua Wanita PKR Selangor yang juga ADUN Batu Tiga Rodziah Ismail, manakala jawatan untuk Ketua AMK, ia menyaksikan dua bekas aktivis mahasiswa menawarkan diri iaitu Adam Adli Abdul Halim dan Fahmi Faizol.

Pencalonan bagi pemilihan PKR 2022 bermula pada 8 April dan berakhir semalam (Ahad) melibatkan jawatan di peringkat cabang di seluruh negara manakala bagi jawatan utama tertinggi parti pula berlangsung hari ini.

Buat julung kalinya, pemilihan PKR diadakan secara hibrid iaitu secara fizikal dan dalam talian melalui aplikasi ADIL yang diperkenal pada 28 Feb lepas.

Proses pengundian bagi pemilih dalam talian ialah dari 18 hingga 20 Mei manakala secara fizikal pada 13 hingga 17 Mei.

Zaliha juga berkata ahli yang bersetuju menjadi pemilih dalam talian tidak boleh mengundi secara fizikal.

Pengumuman rasmi calon yang memenangi jawatan MPP meliputi jawatan Presiden, Timbalan Presiden, Naib Presiden akan diumumkan pada 26 Jun depan di Kongres Nasional Tahunan Keadilan, manakala bagi ketua wanita dan ketua AMK akan diumumkan pada 24 Jun, di kongres tahunan masing-masing.


Parti pembangkang dan Anwar mungkin terima tawaran PM dari UMNO

Blok pembangkang diketuai Datuk Seri Anwar Ibrahim berkemungkinan akan menerima tujuh tawaran dibuat Perdana Menteri (PM) dari UMNO, Datuk Seri Ismail Sabri Yaakob walaupun sebelum ini menolaknya.

Sumber dalaman PKR memberitahu Agenda Daily, Anwar dilihat teruja dan sudah geli-geli untuk menerima tawaran tersebut memandangkan pihak kerajaan memberi pengiiktirafan kepadanya setara dengan menteri kabinet walaupun hanya menjadi Ketua Pembangkang.

“Anwar menyambut baik tawaran terbaharu Ismail Sabri kerana kali ini dibuat oleh PM dari UMNO… Berbeza dengan sebelum ini, tawaran dibuat oleh Tan Sri Muhyiddin Yassin dari parti Bersatu.

“Lagipun anak muridnya, Datuk Seri Ahmad Zahid Hamidi yang juga Presiden UMNO adalah rakan sehidup sematinya,” kata sumber itu.

Berkemungkinan, parti komponen dalam Pakatan Harapan (PH) seperti Amanah dan DAP akan mengikut hala tuju Anwar yang akan menerima tawaran tersebut dengan terbuka hati.

Bagaimanapun, setakat ini tidak ada sebarang reaksi diberikan daripada Anwar mahupun pemimpin pembangkang lain, ia berbeza semasa Muhyiddin membuat tawaran sama tetapi ditolak secara tergesa-gesa tanpa diadakan perbincangan terlebih dahulu.

Namun, sumber memberitahu Anwar mungkin memanggil semua pemimpin parti untuk membincangkan tawaran Ismail Sabri dan meminta mereka untuk menerimanya.

“Jika semasa Muhyiddin membuat tawaran, Anwar paling laju sekali menolaknya diikuti dengan pengikut fanatiknya.

“Tetapi kini beliau berdiam diri dan seolah-olah memberi isyarat jelas akan mempertimbangkannya, kemungkinan besar akan menerima tawaran tersebut,” kata sumber lagi.

Ismail Sabri hari ini mengumumkan tujuh tawaran Transformasi Parlimen dan Pentadbiran Kerajaan untuk mengembalikan kestabilan politik demi menangani wabak Covid-19 dan memulihkan ekonomi negara.

Enam daripada tujuh tawaran itu pernah dibuat Muhyiddin ketika penghujung pentadbirannya sebagai PM sebelum Kerajaan Perikatan Nasional (PN) tumbang susulan peletakan jawatan beliau pada 16 Ogos lalu, setelah tidak mendapat sokongan majoriti di Parlimen.

Tawaran Muhyiddin tersebut pada mula menerima reaksi positif daripada beberapa pemimpin DAP seperti Ahli Parlimen Damansara, Tony Pua dan Ahli Parlimen Bangi, Ong Kian Ming namun pemimpin kanan PH tidak menerima tawaran itu.


Kes baharu di 12 negeri naik semula

Dua belas negeri dan Wilayah Persekutuan merekodkan peningkatan jangkitan baharu Covid-19 dalam tempoh 24 jam sehingga 12 tengah hari tadi, seiring pertambahan kes pada peringkat nasional.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 8,817 jangkitan baharu direkodkan berbanding 8,075 yang dicatatkan semalam.

Beliau berkata Sarawak kembali merekodkan jangkitan tertinggi sebanyak 1,361 kes berbanding 1,189 kes semalam.

Negeri-negeri lain yang mencatat peningkatan kes ialah Selangor, Kelantan, Johor, Sabah, Pahang, Melaka, Kuala Lumpur, Negeri Sembilan, Perlis, Putrajaya, dan Labuan.

Selangor mencatat 1,348 kes baharu hari ini berbanding 686 semalam; Kelantan (1,063 kes baharu, 1,020 semalam); Johor (886 baharu, 781 semalam); Sabah (805 baharu, 677 semalam); dan Pahang (696 baharu, 522 semalam).

Jangkitan baharu juga meningkat di Melaka membabitkan 246 kes berbanding 219 kes semalam; Kuala Lumpur (217 kes hari ini, 151 semalam); Negeri Sembilan (122 hari ini, 108 semalam); Perlis (47 hari ini, 36 semalam); Putrajaya (23 hari ini, 19 semalam); dan Labuan (tiga hari ini, dua semalam).

Dr Noor Hisham berkata secara keseluruhan jumlah kes positif Covid-19 yang dilaporkan sejak wabak itu menular di negara ini awal tahun lalu meningkat kepada 2,294,457 kes.


Bersatu tidak dominasi PN, PAS tempelak dakwaan Ismail Sabri

PAS menempelak kenyataan Naib Presiden UMNO yang juga Perdana Menteri, Datuk Seri Ismail Sabri Yaakob, bahawa gabungan Perikatan Nasional (PN) didominasi Bersatu.

Walaupun segala keputusan Perikatan Nasional diumumkan Pengerusinya, Tan Sri Muhyiddin Yassin, tetapi Bersatu tidak mendominasi gabungan itu, kata Timbalan Presiden PAS Datuk Seri Tuan Ibrahim Tuan Man.

Menurutnya sudah menjadi amalan dan kelaziman bagi pengerusi atau pemimpin sesuatu pakatan parti mengumumkan hasil mesyuarat bersama anggota gabungan.

Malah kata Menteri Alam Sekitar dan Air itu segala keputusan diumumkan Muhyiddin adalah keputusan bersama dibuat parti komponen dalam gabungan Perikatan Nasional, termasuk PAS dan Gerakan, menurut BH.

“Perikatan Nasional mempunyai majlis tertinggi dan sering mengadakan perjumpaan antara Muhyiddin, Presiden PAS Tan Sri Abdul Hadi Awang serta parti komponen lain.

“Sama dengan Barisan Nasional (BN). Orang melihat BN didominasi UMNO, padahal bersama-sama. Jadi, samalah kita pun apabila bermesyuarat, Muhyiddin akan mempengerusikan dan kenyataan dikeluarkan beliau,” katanya selepas Program Sepetang Bersamanya di Perkarangan Hadapan Pasar Batu Enam, di Kuala Nerus hari ini (16 November 2022).

Hadir sama calon PAS di Parlimen Kuala Nerus, Datuk Dr Alias Razak,

Malam semalam, Ismail Sabri dilaporkan berkata PAS sebagai parti besar dan sudah lama ditubuhkan sepatutnya menjadi parti dominan dalam Perikatan Nasional.

Justeru, Ismail Sabri berkata PAS patut mempunyai pandangan sendiri dan ada hak bersuara dalam gabungannya, termasuk menentukan kerjasama parti itu dengan parti atau gabungan lain selepas Pilihan Raya Umum Ke-15 (PRU-15).

“Saya difahamkan Presiden Bersatu tidak puas hati dengan kenyataan Setiausaha Agung PAS (Datuk Seri Takiyuddin Hassan) yang menyatakan kesediaan bekerjasama dengan BN jika tidak mendapat majoriti mudah pada PRU-15.

“PAS ini parti besar dan lebih awal daripada Bersatu, sepatutnya dominan dan ada ‘say’ dalam PN,” kata Ismail Sabri kepada pemberita selepas program ramah mesra bersama penduduk di Perumahan Awam Seri Perlis 2, Keramat di Kuala Lumpur, malam Selasa

Terdahulu, Takiyuddin berkata kenyataan beliau berhubung kerjasama Perikatan Nasional dan BN telah disalah petik oleh media.


Penafian berita palsu dakwa 3 MP pembangkang lompat sertai PN

Agenda Daily menafikan menyiarkan mahu pun menerbitkan sebuah artikel bertajuk ‘Siapa 3 Ahli Parlimen Pakatan Harapan lompat sokong Perikatan Nasional’ yang tular dalam media sosial yang didakwa ditulis penulis Zulkiflee Bakar.

Artikel tersebut tidak pernah dimuatnaik dalam portal Agenda Daily seperti didakwa.

Malah, Zulkiflee tidak ada kena mengena dengan sidang redaksi portal Agenda Daily seperti didakwa dalam artikel yang tular tersebut dan individu bernama Zulkiflee Bakar juga sudah membuat penjelasan berhubung laporan berita palsu tersebut.

“Saya Zulkiflee Bakar tidak pernah menulis artikel bertajuk ‘Siapa 3 Ahli Parlimen Pakatan Harapan Lompat Sokong Perikatan Nasional? yang pautannya ke agendaily.com adalah tidak wujud.

“Sehubungan itu, saya tidak ada kaitan sama sekali dengan penghasilan artikel berkenaan walaupun nama adalah sama,” kata Zulkiflee dalam satu kenyataan di portal, wartarakyat.com.

Artikel yang mengatakan tiga MP Pembangkang kononnya sudah dibeli tersebut juga tidak sahih dan tidak tepat sama sekali.

Sekali lagi, Agenda Daily menafikan berhubung penerbitan artikel tersebut dan akan membuat laporan kepada pihak berkuasa berhubung penerbitan artikel tersebut yang mengaitkan portal kami.

Sekian, terima kasih.


Resipi pengundi muda dalam PRN

Sejak dari dahulu lagi, istilah ketua sering dikaitkan dengan persona yang lebih tua dan berusia dengan anggapan mereka lebih berpengalaman dan berwibawa.

Dalam masyarakat Melayu tradisi, pemilihan ketua adalah berdasarkan faktor umur dengan alasan orang tua terlebih dahulu ‘makan garam’.

Dalam masyarakat hari ini, jawatan seperti ketua kampung, penghulu dan penggawa semakin terhakis peranannya kerana pengaruh sistem politik menggantikannya kepada Wakil Rakyat sama ada Ahli Dewan Undangan Negeri (ADUN) mahupun Ahli Parlimen.

Pun begitu, pola pemilihan pemimpin kini mungkin berubah apabila golongan muda diberi kepercayaan memilih dan menjadi calon pemimpin dalam Pilihan Raya Negeri (PRN).

Berdasarkan rekod daftar pemilih Suruhanjaya Pilihan Raya (SPR), pengundi berusia 21 hingga 29 tahun menjadi kumpulan paling ramai di keenam-enam negeri dengan jumlah 2,169,120 pengundi, diikuti pengundi berusia 30 hingga 39 tahun seramai 2,163,982 orang.

Dalam pada itu, pengundi muda berusia 18 hingga 20 tahun yang kini merekodkan seramai 661,905 orang di Selangor, Negeri Sembilan, Pulau Pinang, Kedah, Kelantan dan Terengganu terbahagi kepada beberapa ragam politik, sama seperti kumpulan pengundi lebih berusia.

Sementara itu, Profesor Pengajian Tadbir Urus, Pusat Pembangunan Lestari Jeffrey Sachs (JSC), Sunway University, Prof. Wong Chin Huat berkata, terdapat sekurang-kurangnya empat jenis pengundi termasuk golongan muda iaitu setia kepada parti atau pemimpin tertentu; mementingkan isu dan membuat keputusan mengundi dengan rasional dan teliti.

“Ada juga jenis pengundi yang celik dengan politik dan membuat keputusan mengundi mengikut ‘gerak hati’ serta mereka yang tidak berminat langsung tentang politik atau dilabel sebagai ‘Parti Aku Malas Undi’ (PAMU).

“Tetapi, kita boleh membuat unjuran munasabah iaitu, berbanding pengundi yang lebih berusia, pengundi muda yang kuat kepartian lebih rendah kerana mereka belum mengundi banyak kali untuk membentuk kesetiaan yang mendalam kepada parti,” jelas beliau.

Tambah beliau, pendaftaran pengundi automatik membawa masuk hampir lima juta pengundi baru yang kebanyakannya muda (di bawah 40) dan juga kurang berminat tentang politik, jadi, pengundi atas pagar dan PAMU akan tinggi yang mungkin mencecah 50 peratus daripada pengundi muda.

Pun begitu, pengundi yang membuat keputusan secara rasional, mereka akan lebih peduli mengenai polisi dan isu-isu kritikal seperti peluang pekerjaan, inflasi, pendidikan, kos pengangkutan, keadilan sosial dan bencana alam.

Dalam pada itu, Pensyarah kanan di Fakulti Ekologi Manusia, Universiti Putra Malaysia Prof Madya Dr Mohd Izani Mohd Zain berpendapat, kumpulan pengundi muda terbabit lebih kritis dan peka dengan isu semasa yang berlaku di sekeliling mereka.

Beliau menyandarkan pandangan itu pada pemerhatiannya yang mendapati kebanyakan pengundi muda lebih cenderung menolak calon-calon daripada parti yang terpalit dengan pelbagai isu termasuk rasuah.

Selain itu, beliau juga melihat strategi meletakkan calon muda yang dilaksanakan oleh Perikatan Nasional (PN) membantu gabungan berkenaan mencatat kemenangan yang tidak dijangka selain menerima sokongan pemilih muda.

Menurutnya, pengundi muda melihat PN sebagai gabungan parti paling ‘selamat’ biarpun usianya baru menginjak dua tahun.


PRN : UMNO buat tak tahu kalau ‘bungkus’, kata KJ

“Saya rasa UMNO akan buat tak tahu (jika kalah)…kalau UMNO ‘bungkus’ mereka akan buat tak tahu,” demikian reaksi terkini Khairy Jamaluddin Abu Bakar.

Beliau diminta mengulas kedudukan UMNO jika gagal menang sekurang-kurangnya 50 peratus daripada 108 kerusi yang dipertandingkan pada pilihan raya kali ini.

Namun beliau memberi pengecualian terhadap sahabatnya, Datuk Seri Reezal Merican yang menjadi calon BN di Dewan Undangan Negeri (DUN) Bertam di Kepala Batas.

“…kecuali Reezal…mereka (UMNO) akan buat tak tahu,” katanya ketika hadir membantu kempen Reezal hari ini, lapor Sinar Harian.

Bekas menteri kesihatan itu menegaskan beliau hanya hadir untuk membantu Reezal berkempen atas dasar persabahatan, tidak untuk calon lain dari BN mahupun PH.

“Kalau di Bertam saya tahu ada yang enggan undi calon BN atas faktor tertentu tetapi ketepikanlah faktor itu dan bantu Reezal.

“Satu undi adalah untuk Reezal dan bukan untuk (Datuk Seri Ahmad) Zahid Hamidi,” katanya.

Sebelum ini, beliau juga membuat kemunculan di Puncak Alam, Shah Alam membantu berkempen untuk calon Perikatan Nasional (PN) DUN Jeram, Datuk Harisson Hassan, Isnin lalu.


RM333 juta penyelesaian 1MDB akan dibayar KPMG

Persetujuan dicapai dengan KPMG yang bersetuju untuk membayar penyelesaian RM333 juta (AS$80 juta) berhubung semua tuntutan yang berkaitan dengan tanggungjawab fidusiari mereka dalam pengauditan akaun 1Malaysia Development Berhad (1MDB) untuk tempoh 2010 hingga 2012.

Kementerian Kewangan mengumumkan keputusan tersebut dengan KPMG, bernilai lebih daripada 800 kali ganda fi audit yang diperoleh KPMG, adalah salah satu penyelesaian berkaitan 1MDB yang terbesar oleh sebuah firma audit di Asia Tenggara.

Menteri Kewangan, Tengku Datuk Seri Zafrul Tengku Abdul Aziz berkata: “Ini membuktikan tekad Kerajaan Malaysia untuk meneruskan segala usaha pemulihan terhadap semua pihak yang terlibat dalam 1MDB dan entiti yang berkaitan dengannya.

“Kerajaan Malaysia akan memastikan tindakan sewajarnya diambil terhadap semua individu atau entiti yang terlibat, secara langsung atau tidak langsung, di dalam skim global 1MDB ini,” katanya lapor Bernama.

Penyelesaian ini akan mengakhiri tuntutan sivil yang difailkan pada 6 Julai 2021 terhadap KPMG, ini akan mempercepatkan penyelesaian tersebut yang akan digunakan untuk memenuhi obligasi 1MDB yang tertunggak dan menjimatkan sumber awam daripada segi kewangan dan tempoh masa pengadilan.

Penyelesaian ini tidak akan memberi kesan atau menjejaskan tuntutan Malaysia terhadap individu seperti Jho Low dan pihak lain yang berkaitan dengannya dan individu masih diburu oleh pihak berkuasa berhubung dengan skandal kewangan 1MDB.

Kementerian Kewangan ingin mengucapkan terima kasih kepada Jabatan Peguam Negara, badan pengawal selia dan agensi penguatkuasa yang terlibat atas usaha mereka dalam mencapai penyelesaian itu.


Kita terus guna AstraZeneca

Kerajaan tidak bercadang untuk menangguhkan pemberian vaksin Covid-19 – AstraZeneca – walaupun ada laporan dari luar negara mengenai kesan sampingannya terhadap penerimanya.

Timbalan Menteri Kesihatan, Datuk Dr Noor Azmi Ghazali (gambar) berkata, kesan sampingan yang dilaporkan itu adalah alahan yang boleh dirawat selain tiada bukti ia menyebabkan kesan sampingan yang serius atau kematian.

“Apabila berlaku kesan sampingan, doktor di Pusat Pemberian Vaksin (PPV) akan memberi rawatan dengan segera dan setakat ini penerima vaksin jenis yang lain juga mengalaminya namun dapat dirawat dengan baik.

“Jangan bimbang kerana kita mempunyai ubat yang dapat merawat alahan yang timbul seperti lenguh-lenguh, demam atau kegatalan pada badan,” katanya hari ini.

Agensi Ubat-Ubatan Eropah (EMA) sebelum ini memaklumkan bahawa tiada bukti menunjukkan penggunaan vaksin AstraZeneca Covid-19 dihadkan di mana-mana populasi, selepas Jerman menangguhkan penggunaannya kerana bimbang pembekuan darah kepada penerima suntikan.

Pakar vaksin bebas di Jerman mengatakan suntikan AstraZeneca tidak boleh diberikan secara rutin kepada individu di bawah usia 60 tahun kerana peningkatan kes pembekuan darah yang dilaporkan beberapa hari selepas divaksin.


Enam serangan terancang gegar tiga wilayah Selatan Thai malam tadi

Satu siri serangan bom dan tembakan terancang berlaku hampir serentak di tiga wilayah Selatan Thailand, malam tadi (14 April 2023), tetapi tiada kemalangan jiwa dilaporkan.

Sejumlah penyerang bersenjata yang tidak diketahui melakukan serangan di enam lokasi berbeza di wilayah Yala; Pattani; dan Narathiwat hampir serentak.

Berikut adalah serangan yang berlaku kira-kira jam 8.30 hingga 10.30 malam tadi di beberapa tempat di ketiga-tiga wilayah itu:

Sebuah bom meletup di atas jambatan landasan kereta api di tambon Sateng Nok di daerah Muang di Yala;

Satu lagi serangan berlaku di pos luar unit operasi khas di daerah Rueso, Narathiwat. Ini menyebabkan berlakunya tembak menembak antara pasukan keselamatan dan kumpulan lelaki bersenjata;

Dua lelaki bermotosikal melepaskan tembakan ke arah pos unit operasi khas di stesen kereta api Wat Chang di tambon Thung Phla daerah Khok Pho di Pattani;

Penyerang melepaskan tembakan ke arah pegawai polis di stesen kereta api Khok Pho di Khok Pho;

Bom paip telah dilemparkan ke dalam pos renjer separa tentera di tambon Yata daerah Raman di Yala; dan

Satu lagi serangan berlaku di Chuap, di daerah Cho Airong, Narathiwat, menyebabkan pertempuran antara kumpulan bersenjata dan unit khas polis di stesen kereta api Cho Airong.

Penyerang turut dilaporkan menggunakan pelancar bom tangan M79 dalam serangan itu.

Polis turut menemui 13 kelongsong peluru M16 di tempat kejadian.

Susulan serangan itu, semua perjalanan kereta api dari Bangkok, Pattalung dan Surat Thani dihentikan di stesen Yala.


Jangkitan naik kepada 4,879 kes

Jangkitan Covid-19 di seluruh negara dalam tempoh 24 jam sehingga 12 tengah hari tadi naik 792 kes kepada 4,879 kes berbanding 4,087 kes semalam.

Ketua Pengarah Kesihatan Tan Sri Dr Noor Hisham Abdullah berkata jumlah baharu itu menjadikan kumulatif positif sebanyak 2,632,782 kes, berbanding 2,532,036 kumulatif pesakit sembuh.

Jumlah kes harian tertinggi pernah dicatat sepanjang November ini ialah pada 12 haribulan lalu iaitu sebanyak 6,517 kes, manakala terendah ialah semalam.

Semalam, walaupun jumlah jangkitan baharu Covid-19 di seluruh negara turun berbanding Ahad, separuh daripada negeri di Malaysia merekodkan peningkatan kes.

Sementara itu, Dr Noor Hisham berkata kadar kebolehjangkitan Covid-19 atau Ro/Rt bagi seluruh negara pada jangkaan mengikut kes seharian semalam adalah 0.95.

Berdasarkan perkongsian beliau menerusi laman Facebook, kadar kebolehjangkitan di Labuan kekal pada 1.12.

Manakala tujuh negeri lagi merekodkan Rt melebihi 1.00 membabitkan Perlis (1.03); dan masing-masing Rt 1.00 di Pulau Pinang, Melaka, Kuala Lumpur, Kedah, Pahang serta Perak. Sarawak pula mencatat Rt terendah iaitu sebanyak 0.78.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Terdahulu, Kementerian Kesihatan (KKM) melaporkan jumlah kes aktif di seluruh negara turun 958 kes kepada 65,497 semalam, berbanding 66,455 kes pada Ahad.

Daripada jumlah itu, 53,177 pesakit menjalani kuarantin di rumah; 6,575 ditempatkan di PKRC; 5,238 dimasukkan ke hospital; dan 507 pesakit dirawat di ICU dengan 272 daripadanya memerlukan alat bantuan pernafasan.


Bukan krisis, kata Menteri berhubung isu bekalan gula di Terengganu

Masalah kekurangan bekalan gula yang berlaku di Kelantan dan Terengganu disebabkan oleh cuti panjang pekerja syarikat pengilang dan pusat pengedaran, bukannya satu krisis yang berpunca daripada kekurangan bahan makanan itu di pasaran.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata selepas penguatkuasaan operasi bersepadu Op Manis, isu berkenaan semakin pulih dan pemborong utama di kedua-dua negeri telah menerima bekalan daripada pengilang secara berperingkat untuk diedarkan kepada pemborong dan peruncit di seluruh kawasan, menurut laporan Bernama.

”Secara purata penggunaan gula untuk seminggu bagi negeri di Pantai Timur ialah 400 tan metrik untuk tempoh seminggu.

”Kita juga telah menambah bekalan gula sebanyak 36 peratus iaitu berjumlah 614.12 tan metrik bagi tempoh empat hari untuk menampung bekalan, jadi orang ramai jangan buat pembelian panik kerana bekalan mencukupi,” katanya dalam sidang akhbar selepas menghadiri Rumah Terbuka Rahmah Aidilfitri anjuran Parti Amanah di Teluk Kumbar, di sini hari ini.

Salahuddin berkata Kementerian Perdagangan Dalam Negeri dan Kos Sara Hidup (KPDN) melancarkan Op Manis bermula 3 hingga 6 Mei lepas bagi mengatasi masalah kekurangan bekalan gula di Pantai Timur sejak musim perayaan Aidilfitri baru-baru ini.

Hasil daripada operasi berkenaan, pihaknya juga mendapati aduan yang diterima semakin berkurangan dan tiada kes diambil ke atas peniaga kerana tiada kesalahan sorok, enggan menjual barang kawalan atau lain-lain kesalahan ditemukan.

”Sehingga 6 Mei lepas, sebanyak 132 pemeriksaan telah dilaksanakan di Kelantan dan 224 pemeriksaan telah dilaksanakan di negeri Terengganu,” katanya.

Dalam perkembangan lain, Salahuddin berkata pihak kerajaan akan meneruskan Inisiatif Payung Rahmah dengan mengumumkan Skim Insurans Rahmah untuk kenderaan dan kediaman dalam tempoh dua minggu lagi.

Beliau berkata pihaknya sedang meneliti beberapa perkara termasuk premium yang akan ditawarkan kepada pengguna.

“Peringkat awal Skim Insurans Rahmah ini akan melibatkan perlindungan kepada kenderaan terpakai yang mempunyai kerosakan enjin atau gearbox serta perlindungan bagi kediaman yang sering dilanda bencana banjir,” katanya.


Gerakan buru Sajat diperluas ke sempadan negara

Polis tidak menolak kemungkinan Sajat atau nama sebenarnya Muhammad Sajjad Kamaruzzaman menyamar untuk melarikan diri dari Malaysia, termasuk melalui jalan darat, kata Timbalan Komander Briged Utara Pasukan Gerakan Am (PGA), Asisten Komisioner Mohd Noh Khamis.

Tahun lalu, Sajat ketika melakukan umrah di Tanah Suci bertindak memakai pakaian seperti jemaah wanita ketika di Masjidil Haram, hingga menimbulkan kecaman umat Islam.

Sehubungan itu, Batalion 3 PGA mengedarkan gambar usahawan kosmetik kontroversi itu di sepanjang pos kawalan keselamatan bagi memastikan dia tidak dapat bolos ke negara jiran.

Beliau berkata, gambar Sajat mula diedarkan sejak bulan lalu, tetapi sehingga hari ini pihaknya masih belum menerima sebarang maklumat membabitkan individu berkenaan.

“Kita memang sentiasa melakukan kawalan ketat di sempadan. Setakat ini, pintu sempadan memang tidak dibuka kepada orang awam dan hanya kenderaan berat yang membawa barangan industri sahaja dibenarkan melepasinya.

“Negara paling dekat untuk dia (Sajat) keluar ialah Thailand. Jadi kita akan teruskan pemerhatian. Mungkin juga akan berlaku penyamaran bagi mengelak daripada dikesan pihak penguat kuasa. Jadi kita akan teruskan kawalan ketat di semua pos kawalan,” katanya di Bukit Kayu Hitam, hari ini.

Semalam, Pengarah Jabatan Siasatan Jenayah Bukit Aman, Datuk Huzir Mohamed berkata, Sajat kemungkinan telah berada di luar negara selepas dikatakan menghilangkan diri sejak waran tangkap ke atasnya dikeluarkan 23 Februari lepas.


UMNO sedang jerat PAS

UMNO dan Barisan Nasional (BN) Pahang bakal bertanding 32 daripada 42 kerusi Dewan Undangan Negeri (DUN) di negeri itu pada Pilihan Raya Umum Ke-15 (PRU15) akan datang.

Sementara PAS yang bergabung dalam Muafakat Nasional (MN) bersama UMNO dan pada masa sama menyertai Perikatan Nasional (PN) bersama Bersatu, hanya akan bertanding 10 kerusi DUN.

Perkiraan itu dibuat berdasarkan perjanjian antara PAS Pahang dengan UMNO dan BN yang dimeterai semalam (28/4/2021), serta kenyataan Timbalan Presiden UMNO, Datuk Seri Mohamad Hasan yang juga Pengerusi Jawatankuasa Perunding dan Persiapan Pilihanraya UMNO.

Mohamad ketika merasmikan Majlis Penutup Program Bangkit 15 di Melaka pada 11 April lalu berkata, antara formula yang dipersetujui bersama PAS ialah kerusi yang dimenangi akan ditandingi oleh parti masing-masing.

“…dan formula kedua kita setuju parti mana yang dapat undi terbanyak, kerusi berkenaan akan diberikan kepada parti berkenaan,” kata Mohamad.

Pada PRU14 lalu, UMNO dan BN Pahang menang 25 kerusi iaitu Jelai; Padang Tengku; Cheka; Benta; Batu Talam; Dong; Pulau Tawar; Inderapura; Sungai Lembing; Lepar; Pulau Manis; Pramu Jaya; Bebar; Chini; Kuala Sentul; Jenderak; Kerdau; Lanchang; Kuala Semantan; Pelangai; Guai; Kemayan; Bukit Ibam; Muadzam Shah; dan Tioman.

Tujuh kerusi DUN di mana UMNO dan BN tewas, tetapi jumlah undi terbanyak melebihi PAS ialah Tanah Rata; Tras; Teruntum; Bilut; Ketari; dan Sabai; dan Triang (PAS tidak bertanding di DUN Triang).

Ini bermakna – jika mengikut perjanjian dengan PAS dan apa yang dikatakan oleh Mohamad – maka UMNO dan BN akan mendapat hak bertanding di tujuh kerusi tambahan itu.

Perjanjian antara PAS Pahang dan UMNO Pahang dimeterai pada Rabu 28 April 2021.

PAS Pahang pula hanya akan bertanding di kawasan yang mereka menangi iaitu di DUN Tahan, Damak, Beserah, Tanjung Lumpur, Panching, Luit, Chenor dan Jengka. Mengikut perjanjian, UMNO tidak akan bertanding di sini.

Dua kerusi lagi di mana undi PAS lebih tinggi daripada UMNO dan BN ialah Semambu serta Mentakab, sekali gus bermakna PAS hanya layak bertanding di 10 kerusi DUN sahaja pada PRU15 nanti.

Menurut perjanjian itu juga PAS dan UMNO tidak akan menyokong mana-mana calon daripada parti lain yang akan bertanding melawan calon mereka.

Dalam hal ini, UMNO dan BN Pahang tidak mempunyai masalah kerana perjanjian itu dilihat lebih menguntungkan mereka, tetapi PAS negeri perlu mendapatkan kelulusan PAS Pusat terlebih dahulu sebagaimana dinyatakan di dalam Perkara 6 perjanjian berkenaan.

Pada masa sama, PAS juga tidak dapat meletakkan calon mereka bertanding di sembilan kawasan Parlimen di negeri itu kerana mereka tewas sepenuhnya kepada UMNO, BN dan PKR pada PRU14.

Justeru, bagaimana kedudukan Bersatu di dalam PN yang dipengerusikan oleh Menteri Komunikasi dan Multimedia, Datuk Saifuddin Abdullah yang turut dianggotai oleh PAS Pahang? Adakah PAS akan menyerahkan ‘sedikit’ kerusi mereka untuk ditandingi Bersatu?

Kita perlu ingat bahawa dalam Perkara 5 perjanjian malam tadi menyebut UMNO Pahang tidak akan menyokong dan bekerjasama dengan mana-mana calon yang bertanding di lapan kerusi berkenaan, kecuali hanya calon daripada PAS. Noktah!

Tok Akhi
Shah Alam


PN jangka selesai pembahagian kerusi PRN menjelang 16 April

Perikatan Nasional (PN) dijangka menyelesaikan pembahagian kerusi untuk pilihan raya yang akan datang di enam negeri Ahad ini (16 April), kata Pengarah Pilihan Raya PN, Datuk Seri Muhammad Sanusi Md Nor.

Beliau berkata ketika ini rundingan melibatkan beberapa kerusi di Selangor dan Negeri Sembilan masih belum selesai.

“Ada beberapa kerusi di Selangor dan Negeri Sembilan yang masih belum diputuskan. Bagi Pulau Pinang, Kedah, Kelantan dan Terengganu, semuanya sudah dimuktamadkan.

“Sebelum ini kita beri tempoh seminggu kepada Selangor dan Negeri Sembilan (untuk memuktamadkan pembahagian kerusi)… jadi Ahad ini kita akan berjumpa semula dengan pimpinan Perikatan… Insya-Allah Ahad ini akan dimuktamadkan,” katanya hari ini (14 April 2023).

Menurut Bernama, Muhammad Sanusi, yang juga Menteri Besar Kedah, berkata kerusi yang masih tertangguh bukanlah ‘kerusi panas’, tetapi masih belum diputuskan.

Sebelum ini, Timbalan Presiden PAS Datuk Seri Tuan Ibrahim Tuan Man dilaporkan berkata rundingan pembahagian kerusi dalam kalangan parti komponen PN telah mencapai 80 peratus.

Beliau juga berkata rundingan pusingan pertama berjalan lancar dan pembahagian kerusi telah dilakukan secara konsensus melibatkan semua parti komponen PN.


Komando digerak ke pantai timur Sabah tangani kumpulan Abu Sayyaf

Pihak berkuasa Malaysia mempertingkatkan keselamatan, khususnya di pantai timur Sabah, dengan mengatur gerak satu pasukan komando Unit Tindakan Khas (UTK) bagi menangani ancaman berkaitan kumpulan Abu Sayyaf.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali berkata, tindakan itu bagi menunjukkan kehadiran anggota keselamatan di kawasan berkenaan termasuk di sempadan Sabah-Kalimantan, lapor Bernama.

“Walaupun lebih dua tahun tidak berlakunya kes-kes penculikan, khususnya di pantai timur Sabah, tetapi kawalan keselamatan tetap dilaksanakan.

“Hal ini juga berikutan maklumat mengenai sub ketua kumpulan Abu Sayyaf yang juga pakar pembuat bom iaitu Mudzrimar atau Mundi Sawadjaan disahkan masih hidup.

“Jadi kawalan akan diperketatkan dan pihak keselamatan akan sentiasa mendapatkan maklumat daripada Western Mindanao Command (J2 WESTMINCOM),” katanya kepada pemberita selepas Program ‘Tangan Bersalaman’ di Ibu Pejabat Polis Daerah (IPD) Pasir Mas, hari ini.

Mengulas lanjut, Hazani berkata status Mudzrimar yang dikehendaki di Kawasan Keselamatan Khas Pantai Timur Sabah (ESSCom), disahkan hasil perkongsian maklumat daripada pasukan keselamatan Filipina melibatkan Joint Task Force Sulu (JTFS) serta J2 WESTMINCOM kerana terbabit dalam beberapa siri pertempuran dan pertembungan dengan pasukan keselamatan Filipina sejak Julai 2021.

Berdasarkan makkumat risikan, kali terakhir dia dilihat adalah pada 10 Januari lalu di satu kawasan di Sulu, ketika keluar mengambil makanan.

Sementara itu, mengulas mengenai kawalan sempadan darat di sempadan Malaysia-Thailand, Hazani berkata Unit Berkuda Pasukan Simpanan Persekutuan (FRU) akan ditempatkan di Kelantan pada Mac nanti.

“Ketika ini, proses tinjauan sedang dilakukan di sepanjang sempadan Kelantan-Thailand bagi mengenal pasti bentuk muka bumi, kawasan rondaan serta kawasan sering berlakunya penyeludupan.

“Kita juga sedang meninjau lokasi sesuai untuk menempatkan kuda-kuda ini sama ada di Pengkalan Kubor, Tumpat atau Rantau Panjang,” katanya.

Beliau berkata dengan adanya bantuan daripada Unit Berkuda FRU itu ia mampu meningkatkan lagi kawalan di sepanjang Sungai Golok serta keberkesanan dalam menangani kes penyeludupan.


Individu terpalit rasuah patut risau, kata Anwar tanpa rujuk kes Zahid

Datuk Seri Anwar Ibrahim sekali lagi mempertahankan tindakannya memegang jawatan Menteri Kewangan dan pada masa sama sebagai Perdana Menteri, sambil mengatakan masalah timbul apabila individu berkenaan merompak harta rakyat.

Tanpa menyebut siapa yang beliau maksudkan merompak harta rakyat, Anwar juga mengingatkan mereka yang terpalit dengan rasuah perlu berasa bimbang.

Perkara itu (menjadi Perdana Menteri dan Menteri Kewangan) akan menjadi masalah jika seseorang pemimpin menggunakan kedudukan untuk kepentingan diri, katanya menjawab soalan Ahli Parlimen (PN-Putrajaya) Datuk Dr Radzi Jidin di Dewan Rakyat, hari ini (14 Februari 2023).

Menurutnya soal sama ada kedudukan perdana menteri dan menteri kewangan itu menjadi masalah, dalam sejarah negara sama ada digabungkan atau tidak, itu bukan masalah.

“Yang masalahnya adalah guna kedudukan rompak harta rakyat dan ini terpakai di banyak kalangan yang bersih sama ada belah sini, sana, jangan bimbang.

“Tetapi yang terpalit dengan rasuah, itu yang harus merasa tertekan dan bimbang, tetapi saya bertekad apa pun telahan dibuat saya akan tekad. Saya akan gunakan segala usaha mengelak dan menghalang dari segi rasuah yang berleluasa,” katanya lagi.

Anwar menjawab soalan yang ditanya oleh Dr Radzi, sama ada keputusan untuk mengambil kedua-dua jawatan perdana menteri dan menteri kewangan akan mewujudkan lebih banyak ruang untuk insiden masa lalu, merujuk kepada skandal rasuah melibatkan 1Malaysia Development Berhad (1MDB), SRC International Sdn Bhd, LembagaTabung Haji dan Lembaga Kemajuan Tanah Persekutuan (Felda).

Untuk rekod, sejak beberapa tahun lalu, malah ketika kempen Pilihan Raya Umum Ke-15 (PRU-15), Pakatan Harapan (PH) pimpinan Anwar sering melontarkan kritikan terhadap bekas Presiden UMNO Datuk Seri Najib Razak yang menjadi Perdana Menteri dan Menteri Kewangan ketika itu.

Pemimpin PH kerap menyerang Najib dan kepimpinan Barisan Nasional (BN) serta UMNO yang dituduh merompak harta rakyat, susulan pendedahan skandal 1MDB, melibatkan berbilion-bilion ringgit.

Sementara, rakan baik Anwar yang juga ‘anak muridnya’ Datuk Seri Ahmad Zahid Hamidi pula kini sedang berdepan puluhan tuduhan jenayah, termasuk rasuah.

Zahid adalah Presiden UMNO yang kini dilantik sebagai Timbalan Perdana Menteri I dalam pentadbiran kerajaan PH-BN.


Jangkitan harian di empat negeri naik, Johor catat 376 kes baharu

Empat negeri dan Wilayah Persekutuan mencatat peningkatan jangkitan Covid-19 dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri malam ini.

Johor hari ini kembali mencatat peningkatan jangkitan baharu apabila merekodkan 376 kes berbanding 299 kes semalam, setelah turun daripada 410 kes pada Khamis.

Angka baharu itu menjadikan kumulatif positif di Johor sejak awal 2020 sebanyak 247,815 kes. Sehingga semalam seramai 237,682 pesakit telah sembuh dan 3,876 meninggal dunia.

Setakat ini, Johor mencatat 5,881 kes aktif, termasuk 4,951 pesakit menjalani kuarantin di rumah; 455 ditempatkan di PKRC; 460 dimasukkan ke hospital; dan 15 pesakit dirawat di unit rawatan rapi (ICU), dengan 10 daripadanya memerlukan alat bantuan pernafasan.

Sejak Program Imunisasi Covid-19 Kebangsaan (PICK) dilancarkan pada 24 Februari lalu hingga semalam, seramai 3,043,809 atau 80.5 peratus populasi Johor telah melengkapkan suntikan vaksin masing-masing.

Sebanyak 81.4 peratus atau 3,078,357 individu lagi menerima sekurang-kurangnya satu dos, sementara 743,883 atau 19.7 peratus lagi menerima suntikan dos penggalak.

Menurut laman sesawang Kementerian Kesihatan (KKM), Covidnow, sebanyak 30 daripada 1,155 kluster Covid-19 di Johor masih aktif, dengan 19 daripadanya melibatkan tempat kerja.

Sementara itu, Kuala Lumpur turut mencatat peningkatan kes daripada 271 semalam kepada 301 hari ini – naik dua hari berturut-turut, manakala Melaka merekodkan 199 kes baharu (141 semalam), dan Perlis (20 kes baharu, 14 semalam).

Selangor, walaupun mencatat penurunan jangkitan hari ini, kekal merekodkan angka tertinggi sebanyak 871 kes baharu berbanding 879 kes semalam.

Kes berkaitan Covid-19 di negara-negara ASEAN pada 8 Januari 2022.


Peneroka syukur hutang berkurangan, berterima kasih kepada Muhyiddin

Langkah penghapusan hutang peneroka yang diumumkan ketika pentadbiran Tan Sri Muhyiddin Yassin sebelum ini berjaya meringankan beban kewangan peneroka, rata-rata bersyukur dengan inisiatif yang diperkenalkan tersebut.

Untuk rekod, mantan Perdana Menteri tersebut mengumumkan pada 7 Julai lalu persetujuan dengan cadangan pihak Felda untuk melupuskan sebahagian pinjaman peneroka berjumlah RM8.3 bilion.

Pelupusan hutang tersebut dilaksanakan melalui inisiatif pelarasan pinjaman peneroka secara bersyarat terutama bagi generasi awal.

Peneroka Felda Trolak Selatan, Perak menzahirkan rasa syukur dan terima kasih kepada kerajaan khususnya kepada Muhyiddin sebaik menandatangani perjanjian penghapusan pinjaman baru-baru ini.

Ketua Peneroka Felda Trolak Selatan, Mohd Hassan Baharin gembira dan berbesar hati kerana buat pertama kalinya setelah 39 tahun, Felda telah melupuskan sebahagian besar pinjaman kebun beliau dan peneroka lain.

“Saya amat berpuas hati apabila mendapat penyata pendapatan yang baharu, potongan bayaran kembali saya dikurangkan kepada RM167 sebulan berbanding RM300 yang sepatutnya dipotong.

“Saya masih berhutang sebanyak RM12,000 tetapi selepas Felda mengambil langkah melupuskan pinjaman peneroka, baki pinjaman kebun saya ialah RM6,013 sahaja,” katanya dipetik dalam laporan sebuah portal.

Mohd Hassan yang teruja selepas melihat baki hutang yang semakin berkurangan menyifatkan inisiatif tersebut mampu meningkatkan pendapatan bulanan mereka apabila potongan bayaran kembali dikurangkan dengan drastik.

“Saya yakin Felda amat mengambil berat dan meneliti pelbagai aspek sebelum laksanakan inisiatif ini,” katanya.

Sementara itu, seorang lagi peneroka Felda Trolak Selatan, Sulaiman Harun turut gembira apabila baki pinjamannya berkurang selepas menandatangani pinjaman tersebut, malah hanya perlu membayar RM250 sebulan berbanding RM300 sebulan sebelum ini.

“Apabila menerima penyata pendapatan, saya amat gembira hanya perlu membayar RM250 sebulan selepas menandatangani perjanjian penghapusan pinjaman itu. Pinjaman saya juga berkurang daripada RM114,000 kepada RM45,000 sahaja.

“Saya tahu jumlah sebenar pinjaman yang perlu dibayar apabila melihat slip bayaran ini. Sepatutnya perlu membayar RM300 tetapi kini ia telah dikurangkan, syukur Alhamdulillah,” katanya.

Bagi Pengerusi GPW Felda Trolak Selatan, Hawaniah Korik, Felda telah melaksanakan apa yang dijanjikan dengan peneroka iaitu melupuskan sebahagian pinjaman mereka.

“Keyakinan kami sentiasa bersama Felda. Kami berterima kasih kepada agensi ini kerana banyak membantu peneroka terutamanya dengan inisiatif yang begitu menguntungkan peneroka,” katanya.

Muhyiddin membuat pengumuman penting tersebut pada 7 Julai lalu semasa sambutan Hari Peneroka Felda 2021.

Pelupusan bersyarat itu merangkumi empat perkara:

i) Pelarasan sebahagian baki pinjaman tanam semula sehingga 31 Disember 2019, berjumlah RM8.0 bilion, yang akan memberi manfaat kepada 92,441 orang peneroka (iaitu meliputi 82% dari keseluruhan 112,638 warga peneroka);

ii) Pelarasan sebahagian baki tunggakan pinjaman baja sehingga 31 Disember 2019, berjumlah RM168 juta, melibatkan 52,180 peneroka (iaitu meliputi 46% warga peneroka);

iii) Pelarasan sepenuhnya baki pinjaman saham FGV Holdings Bhd sehingga 7 Julai 2021, bernilai RM78 juta, melibatkan 38,043 peneroka (iaitu meliputi 34% warga peneroka); dan

iv) Pelarasan sepenuhnya baki pinjaman pembangunan asal sehingga 31 Disember 2019, berjumlah RM56 juta, yang akan dinikmati 6,711 orang peneroka (iaitu kira-kira 6% warga peneroka).